A BIZOTTSÁG HATÁROZATA
(2007. június 21.)
az Európai Közösségek Bizottságának a nemzetközi bioüzemanyag-fórumon való részvételéről
(2007/446/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
mivel:
(1)
Az Európai Közösség az energiaágazatban célul tűzte ki az ellátás biztonságának növelését és az energiatermelés és -felhasználás fenntarthatóvá tételét - beleértve az energiafelhasználásából származó üvegházhatásúgáz-kibocsátás csökkentését -, az Európai Közösség bioüzemanyag-politikája pedig e két célkitűzés teljesítésére irányul.
(2)
Nemzetközi partnereivel való nemzetközi együttműködése keretében a Bizottság az energiával kapcsolatos tárgyalások és más jellegű energiaügyi együttműködések tevékeny résztvevője.
(3)
A Brazília kezdeményezésére létrejött nemzetközi bioüzemanyag-fórum célja a fenntartható bioüzemanyagok nemzetközi piacának előmozdítása, a tapasztalatcsere, a szabványokat és a kódokat érintő együttműködés szorosabbra vonása, a bioüzemanyag-kereskedelem megkönnyítése és a kutatási együttműködés növelése. A nemzetközi bioüzemanyag-fórumnak első lépésben hat résztvevője lesz (Brazília, az Egyesült Államok, India, Kína és Dél-Afrika kormánya, valamint az Európai Bizottság).
(4)
A Bizottság elnökéhez, José Manuel Barrosóhoz címzett 2006. július 10-i levelében Brazília elnöke felkérte a Bizottságot, hogy csatlakozzék a nemzetközi bioüzemanyag-fórumhoz.
(5)
Részvételének köszönhetően a Bizottság növelni fogja azon képességét, hogy kapcsolódó tevékenységeit - beleértve a kutatást - összehangolja a többi fejlett és fejlődő ország hasonló tevékenységeivel.
(6)
A nemzetközi bioüzemanyag-fórumnak nincsenek saját projektjei, és nem igényel pénzügyi hozzájárulást közös költségvetésekhez,
A KÖVETKEZŐKÉPPEN HATÁROZOTT:
1. cikk
Az Európai Közösségek Bizottsága (a továbbiakban: a Bizottság) tagként részt vesz a nemzetközi bioüzemanyag-fórumon.
2. cikk
Az energiaügyi biztos vagy kijelölt képviselője felhatalmazást kap, hogy a Bizottság nevében aláírja a nemzetközi bioüzemanyag-fórumról szóló nyilatkozatot, és hogy annak előkészítése során képviselje a Bizottságot.
Kelt Brüsszelben, 2007. június 21-én.